Mantashe: ‘Ek laat ŉ komplekse amp agter’ | Maroela Media
Gwede Mantashe, sekretaris-generaal van die ANC, praat met verslaggewers in aanloop tot die party se 54ste nasionale konferensie (14 Desember 2017) Foto: Getrude Makhafola/ANA
Gwede Mantashe, die ANC se uitgaande sekretaris-generaal, het Donderdag gesê hy het gemengde gevoelens nou dat hy ŉ “moeilike en ingewikkelde” amp agterlaat.
Hy het dié uitsprake gemaak in aanloop tot die ANC se 54ste nasionale konferensie wat Saterdag in Johannesburg begin en Woensdag tot ŉ einde sal kom.
“Om ŉ amp agter te laat wat ek vir tien jaar lank beklee het, bring gemengde gevoelens mee. Dit is ŉ baie moeilike amp, baie kompleks… Jy absorbeer die blaam vir alles en kry krediet vir niks… en dit is dit. Ons het dit geniet. Ons kom nou tot ŉ einde,” het Mantashe aan verslaggewers by Nasrec gesê waar die konferensie gehou sal word.
Ten spyte van geskille oor kandidaatnominasie, waarvan sommige in die hof gedraai het, het Mantashe gesê die konferensie, waar pres. Jacob Zuma se opvolger gekies sal word, gaan voort soos beplan. “Ons is bly dat die konferensie voortgaan. Dit sal suksesvol wees, dit sal nie ineenstort nie. Die mense wat sê dit gaan ineenstort is waarskynlik al klaar teleurgesteld,” het hy gesê.
“Dit sal die mees goed-georganiseerde, mees boeiende konferensie wees. Ons het môre-aand ŉ gala-ete en Saterdag sal dinge aan die gang kom.”
Die konferensie word bestempel as die belangrikste in die ANC se geskiedenis en sal ook die verkiesing van die party se topses-leiers en Nasionale Uitvoerende Komitee (NUK)-lede wees. Die konferensie sal nuwe beleide bespreek in aanloop tot die 2019 algemene verkiesing.
Sewe presidensiële kandidate het meegeding om by Zuma oor te neem, maar adjunkpres. Cyril Ramaphosa en voormalige voorsitter van die Afrika-Unie, Nkosazana Dlamini-Zuma, is die voorlopers in die stryd tot presidentskap.
Die stemproses vir die nuwe ANC-president sal Sondag plaasvind.
ANC-konferensie 2017 Gwede Mantashe